<classify> WAZIRI wa Habari, Sanaa, Utamaduni na Michezo, Dk Harrison Mwakyembe, amewaongoza mamia ya wananchi wa Mkoa wa Geita katika Jukwaa la Fursa za Biashara Geita, ambalo limekuwa likisubiriwa kwa hamu.Jukwaa hilo linaloshirikisha watu zaidi 400, limeandaliwa na Kampuni ya Magazeti ya Serikali TSN inayochapisha gazeti hili, Daily News na SpotiLeo kwa kushirikiana na Ofisi ya Mkuu wa Mkoa wa Geita.Mwakyembe aliingia Geita tangu juzi usiku, na jana alikutana na wadau wa wizara yake; wanamichezo, wasanii na wana habari akiwa ameandamana na Mkurugenzi wa Idara ya Habari Maelezo, Dk Hassan Abbas ambaye pia ni Msemaji Mkuu wa Serikali.Wakiwa na wenyeji wao, Mkuu wa Mkoa wa Geita, Robert Gabriel na Kaimu Mhariri Mtendaji wa TSN, Tuma Abdallah ambaye ni mwandaaji mwenza wa Jukwaa, Waziri Mwakyembe na Dk Abbas, jana mchana walitembelea maonesho ya bidhaa mbalimbali zinazozalishwa na wajasiriamali.Maonesho hayo yaliyoanza juzi kama sehemu ya Jukwaa la Biashara, yatamalizika leo pale Jukwaa hilo litakapomalizika pia. Wajasiriamali hao wanatoka katika wilaya zote tano za mkoa wa Geita pamoja mikoa ya jirani.Tangu juzi, watu kutoka sehemu mbalimbali nchini, wakiwemo wadhamini wa jukwaa na wadau wa maendeleo, wamekuwa wakimiminika mjini Geita kwa ajili ya kushiriki jukwaa hilo.Katika mkutano na wadau wa michezo, sanaa na habari jana, Dk Abbas alisema kwamba maofisa habari wa taasisi za umma na ofisi za serikali, wanalazimishwa na sheria kutoa habari kwa waandishi wa habari na siyo hisani.Alisema hiyo ni kwa mujibu wa Sheria ya Haki ya Kupata Taarifa ya mwaka 2016 inayoendana na mkabala na Katiba ya Jamhuri ya Muungano ya mwaka 1977 Ibara ya 18.Kwa mujibu wa sheria hiyo, mamlaka za umma, zikijumuisha zile za binafsi zinazofanya shughuli za umma au kuendeshwa na mifuko ya umma, zinalazimika kutoa habari kuhusu shughuli zao. Halikadhalika, wananchi kupitia sheria hiyo wana haki ya kudai habari fulani kutoka kwa mamlaka hizo na kuzipata kama hazina zuio la kisheria.Dk Abbas alilazimika kutoa ufafanuzi huo, kutokana na maswali ya waandishi wa habari waliolalamikia baadhi ya taasisi za umma mkoani Geita ikiwemo Hospitali ya Mkoa kuminya taarifa kwa waandishi wa habari.Waandishi pia waliwalalamikia askari polisi kwa kuwanyanyasa, hatua ambayo ilimfanya Dk Abbas kukemea hilo na kuwataka waandishi wa habari wawasiliane naye wanaponyanyaswa.Hata hivyo, alisema waandishi wa habari wana wajibu wa kuandika mambo yenye tija kwa taifa na si kinyume chake yakiwemo mambo yanayoweza kuhatarisha usalama wa taifa.Katika hatua nyingine, Waziri Mwakyembe alisema vyama vingi vya sanaa na michezo vilivyoko mikoani ni dhaifu kutokana na uongozi mbovu na matumizi mabaya ya rasilimali.Alikemea mchwa wanaotafuna fedha kwenye vyama hivyo, akisema wanaofanya hivyo katika awamu hii ya tano wanachezea jela.Mdhamini mkuu wa Jukwaa la Biashara lililowaleta Waziri Mwakyembe na Dk Abbas mjini Geita ni Kampuni ya Kuzalisha Dhahabu ya Geita GGM.Wadhamini wengine ni Shirika la Utangazaji la Taifa TBC, Maelezo Televisheni, TADB Bank, Benki ya NBC na Busolwa Mining Limited.Jukwaa hilo pia limedhaminiwa na Mamlaka ya Usimamizi na Udhibiti wa Mifuko Hifadhi ya Jamii SSRA, Benki ya Azania, Lenny Hotel, GF Truck, Air Tanzania Corporation Ltd, Mamlaka ya Mapato Tanzania TRA na Mamlaka ya Usimamizi wa Shughuli za Bima nchini TIRA.  <topic>: KITAIFA 